*Նախագիծ*

**ԱՐՁԱՆԱԳՐՈՒԹՅՈՒՆ**

Եվրասիական տնտեսական միության մաքսային տարածքում ապրանքների ներմուծման ու շրջանառության որոշ հարցերի մասին

Եվրասիական տնտեսական միության անդամ պետությունները, այսուհետ՝ անդամ պետություններ,

ղեկավարվելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր), այդ թվում՝ Պայմանագրի թիվ 31 հավելվածի եւ «Բազմակողմ առեւտրային համակարգի շրջանակներում Մաքսային միության գործունեության մասին» 2011 թվականի մայիսի 19–ի պայմանագրի դրույթներով,

հաշվի առնելով «Առեւտրի համաշխարհային կազմակերպության ստեղծման մասին» 1994 թվականի ապրիլի 15–ի Մարաքեշի համաձայնագրին Ղազախստանի Հանրապետության միանալու վերաբերյալ 2015 թվականի հուլիսի 27-ին ստորագրված արձանագրությունը,

համաձայնեցին հետեւյալի մասին.

Հոդված 1

Սույն Արձանագրությամբ սահմանվում են Եվրասիական տնտեսական միության մաքսային տարածքում ապրանքների առանձին տեսակների ներմուծման եւ շրջանառության կարգավորման առանձնահատկությունները՝ կապված Առեւտրի համաշխարհային կազմակերպությանը Ղազախստանի Հանրապետության անդամակցության հետ:

Հոդված 2

Սույն Արձանագրության նպատակներով օգտագործվում են հասկացություններ, որոնք ունեն հետեւյալ իմաստը.

ցանկ՝ երրորդ երկրներից Ղազախստանի Հանրապետության տարածք ներմուծվող ապրանքների, որոնց նկատմամբ կիրառվում են տուրքերի նվազեցված դրույքաչափեր, ինչպես նաեւ այդ դրույքաչափերի մեծությունների ցանկ,

տուրքի նվազեցված դրույքաչափ՝ Առեւտրի համաշխարհային կազմակերպությունում Ղազախստանի Հանրապետության պարտավորություններով նախատեսված՝ դրույքաչափի առավելագույն մակարդակի հիման վրա սահմանվող ներմուծման մաքսատուրքի դրույքաչափ, որը Եվրասիական տնտեսական միության միասնական մաքսային սակագնի (այսուհետ՝ ԵԱՏՄ ՄՄՍ) ներմուծման մաքսատուրքի գործող դրույքաչափի համեմատ ավելի ցածր է:

Հոդված 3

1. Տուրքերի նվազեցված դրույքաչափերը կիրառվում են երրորդ երկրներից Ղազախստանի Հանրապետության տարածք ապրանքների ներմուծման եւ Մաքսային միության մաքսային օրենսգրքով նախատեսված մաքսային ընթացակարգերով դրանց ձեւակերպման դեպքում՝ Եվրասիական տնտեսական հանձնաժողովի (այսուհետ՝ Հանձնաժողով) կողմից հաստատվող ցանկին համապատասխան՝ հաշվի առնելով այն պայմանները, որոնք նախատեսված են Ղազախստանի Հանրապետության՝ Առեւտրի համաշխարհային կազմակերպությանն անդամակցելու հարցերով աշխատանքային խմբի զեկույցի 307-րդ պարբերությամբ՝ որպես Առեւտրի համաշխարհային կազմակերպությանը Ղազախստանի Հանրապետության անդամակցելու պայման:

2. Ցանկի վարումը՝ ներառյալ դրա թարմացումը, եւ Եվրասիական տնտեսական միության արտաքին տնտեսական գործունեության միասնական ապրանքային անվանացանկի (այսուհետ՝ ԵԱՏՄ ԱՏԳ ԱԱ) հետ համապատասխանեցումն իրականացվում են Հանձնաժողովի կողմից:

3. Ցանկում ներառված ապրանքները, որոնք երրորդ երկրների տարածքներից Ղազախստանի Հանրապետության տարածք են ներմուծվել ցանկով նախատեսված դրույքաչափերով ներմուծման մաքսատուրքերի վճարմամբ եւ ձեւակերպվել են «ներքին սպառման համար բացթողում» մաքսային ընթացակարգով, Մաքսային միության մաքսային օրենսգրքին համապատասխան՝ պայմանականորեն բաց թողնված ապրանքներ են:

4. Ղազախստանի Հանրապետությունն ապահովում է անհրաժեշտ միջոցների ձեռնարկումը՝ չթույլատրելու համար սույն հոդվածի 3-րդ կետում նշված ապրանքների արտահանումը մյուս անդամ պետությունների տարածք:

5. Ցանկում ներառված ապրանքները երրորդ երկրների տարածքներից Ղազախստանի Հանրապետության տարածք ներմուծելու դեպքում ներմուծման մաքսատուրքերը կարող են վճարվել՝ ելնելով ԵԱՏՄ ՄՄՍ ներմուծման մաքսատուրքերի դրույքաչափերից: Այդ դեպքում համապատասխան ապրանքը Եվրասիական տնտեսական միության ապրանքի կարգավիճակ է ձեռք բերում Մաքսային միության մաքսային օրենսգրքին համապատասխան:

6. Ազգային օրենսդրությանը համապատասխան՝ Ղազախստանի Հանրապետությունը տալիս է իրավասու մարմիններին հարցում ուղարկելու եւ նրանցից ներմուծման մաքսատուրքի վճարման մասին այն տեղեկատվությունն ստանալու իրավունք, որն անհրաժեշտ է ցանկում ներառված ապրանքները Ղազախստանի Հանրապետության տարածքից մյուս անդամ պետությունների տարածքներ տեղափոխելու համար:

7. Հայտարարատուն, համապատասխան ապրանքները տիրապետելու իրավունք ունեցող այլ անձ, ցանկում ներառված եւ Ղազախստանի Հանրապետության տարածքից մյուս անդամ պետությունների տարածքներ տեղափոխվող ապրանքներ փոխադրողը պարտավոր են ապահովել այդպիսի ապրանքների տեղափոխմանն առնչվող՝ սույն Արձանագրությամբ եւ դրան համապատասխան սահմանված պահանջների պահպանումը, եւ պատասխանատվություն են կրում դրանց խախտման համար՝ անդամ պետության օրենսդրությանը համապատասխան:

8. Ցանկում ներառված ապրանքների շրջանառության դիտանցման եւ հսկողության նպատակներով անդամ պետությունների մաքսային մարմինները 2016 թվականի դեկտեմբերի 1-ից իրական ժամանակի ռեժիմում իրականացնում են այդ ապրանքները ներմուծելու եւ Ղազախստանի Հանրապետության տարածքում մաքսային ընթացակարգերով ձեւակերպելու վերաբերյալ մաքսային հայտարարագրերի տվյալների ու տեղեկությունների փոխանակումն էլեկտրոնային եղանակով՝ «Մաքսային միության անդամ պետությունների մաքսային մարմինների վերլուծական եւ հսկողական գործառույթներն իրականացնելու նպատակով տեղեկությունների փոխանակումը կազմակերպելու մասին» 2011 թվականի հոկտեմբերի 19-ի համաձայնագրի 1-ին հավելվածով նախատեսված տվյալների կազմին համապատասխան:

Սույն Արձանագրությունն ուժի մեջ մտնելու օրվանից մինչեւ 2016 թվականի դեկտեմբերի 1-ը տվյալների եւ տեղեկությունների նշված փոխանակումն իրականացվում է 2 օրը 1 անգամ:

9. Ղազախստանի Հանրապետությունն ապահովում է ցանկում ներառված ապրանքների հետագծելիությունը՝ Ղազախստանի Հանրապետության տարածքում դրանց շրջանառության դեպքում մաքսային հայտարարագրերի համարները եւ ըստ մաքսային հայտարարագրի ապրանքների հերթական համարները նշելու մասով:

10. Ղազախստանի Հանրապետությունը ստեղծում է մյուս անդամ պետություններ արտահանվող՝ ցանկում ներառված ապրանքների հաշվառման համակարգ (այսուհետ՝ հաշվառման համակարգ): Հաշվառման համակարգում պետք է նախատեսվի ցանկում ներառված եւ մյուս անդամ պետություններ արտահանվող ապրանքների վերաբերյալ տեղեկությունների համադրումն այն ապրանքների վերաբերյալ տեղեկությունների հետ, որոնց համար ներմուծման մաքսատուրքերը վճարվել են ԵԱՏՄ ՄՄՍ դրույքաչափերով:

Հաշվառման համակարգում պետք է նախատեսվի ապրանքների, դրանց քանակի մասին տեղեկություններ, սույն հոդվածի 9-րդ կետում նշված տեղեկությունները, ԵԱՏՄ ՄՄՍ դրույքաչափով ներմուծման մաքսատուրքերի վճարման մասին տեղեկություններ պարունակող ապրանքաուղեկից փաստաթղթի ձեւավորման եւ Ղազախստանի Հանրապետության տվյալների պետական բազայում գրանցման հնարավորություն: Հաշվառման համակարգում գրանցված այդ փաստաթղթի առկայությունը համապատասխան ապրանքները մյուս անդամ պետություններ արտահանելու պայման է:

Այդ փաստաթղթի բացակայությունը հիմք է, որպեսզի փոխադրողը մերժի փոխադրման համար համապատասխան ապրանքների ընդունումը:

Հաշվառման համակարգում պարունակվող տեղեկատվությունը Ղազախստանի Հանրապետության լիազորված մարմնի կողմից փոխանցվում է մյուս անդամ պետությունների լիազորված մարմիններին: Անդամ պետությունների լիազորված մարմինները մշակում եւ հաստատում են հաշվառման համակարգում պարունակվող տեղեկատվության փոխանցման կարգն ու տեխնիկական պայմանները:

11. Ապրանքների տեղափոխման իրավաչափության հսկողության նպատակներով անդամ պետությունները, իրենց օրենսդրությանը համապատասխան, իրավունք ունեն իրականացնելու ապրանքների հաշվառում՝ անդամ պետությունների անդրսահմանային փոխադարձ առեւտրի շրջանակներում դրանց տեղափոխման դեպքում, պահանջ սահմանելու, որ սույն հոդվածի 10-րդ կետի երկրորդ պարբերության մեջ նշված՝ ցանկում ներառված ապրանքներին առնչվող փաստաթուղթն առկա լինի պարտադիր ապրանքաուղեկից այն փաստաթղթերի թվում, որոնց առկայությունը նախատեսվում է փոխադարձ առեւտրի հաշվառման ազգային համակարգերի գործունեության շրջանակներում:

12. Անդամ պետություններն իրենց օրենսդրության մեջ պատասխանատվություն են սահմանում սույն Արձանագրությամբ եւ դրան համապատասխան սահմանված պահանջները չկատարելու կամ ոչ պատշաճ կատարելու համար:

Հոդված 4

1. Ներմուծման մաքսատուրքերի նվազեցված դրույքաչափերի կիրառմամբ երրորդ երկրներից Ղազախստանի Հանրապետության տարածք ներմուծված ԵԱՏՄ ԱՏԳ ԱԱ 1701 12 - 1701 91 ենթադիրքերում ներառված շաքար-հումքը, ինչպես նաեւ այդ շաքար-հումքից արտադրված սպիտակ շաքարը, ենթակա չեն արտահանման մյուս անդամ պետությունների տարածքներ: Ղազախստանի Հանրապետությունը կապահովի շաքար-հումքի եւ դրանից արտադրված սպիտակ շաքարի շրջանառության նկատմամբ հսկողության անհրաժեշտ միջոցների ձեռնարկումը, ինչպես նաեւ առաջիկա ժամանակահատվածի համար Ղազախստանի Հանրապետությունում շաքարի արտադրության եւ սպառման հաշվեկշիռների՝ Հանձնաժողով ամենամյա կտրվածքով ներկայացնելը:

2. Ցանկում նշված ապրանքների համար տուրքերի նվազեցված դրույքաչափերի կիրառումն սկսելու օրվանից Ղազախստանի Հանրապետությունն ապահովում է դեղամիջոցների, բժշկական նշանակության արտադրատեսակների եւ բժշկական տեխնիկայի ներմուծման, մեծածախ եւ մանրածախ իրացման ու մակնշման կանոնները կարգավորող նորմատիվ իրավական ակտերի կիրառումը, որոնք բացառում են սույն Արձանագրության 3-րդ հոդվածի 3-րդ կետում նշված ապրանքները Ղազախստանի Հանրապետության տարածքից մյուս անդամ պետությունների տարածքներ արտահանելու հնարավորությունը:

3. Անկախ սույն Արձանագրության 3-րդ հոդվածի 4-րդ կետի դրույթներից՝ ԵԱՏՄ ԱՏԳ ԱԱ 8703, 8704 21 եւ 8704 31 ապրանքային դիրքերում դասակարգվող թեթեւ մարդատար ավտոմոբիլները եւ շարժիչային այլ տրանսպորտային միջոցներ, ԵԱՏՄ ԱՏԳ ԱԱ 8702 ապրանքային դիրքում դասակարգվող՝ 12-ից ոչ ավելի մարդ՝ ներառյալ վարորդին փոխադրելու համար նախատեսված շարժիչային տրանսպորտային միջոցները, որոնք Ղազախստանի Հանրապետության տարածքում շրջանառության մեջ բաց են թողնվել ներմուծման մաքսատուրքերի նվազեցված դրույքաչափերի կիրառմամբ, կարող են ժամանակավորապես ներմուծվել մյուս անդամ պետությունների տարածքներ այն անձանց (Ղազախստանի Հանրապետության քաղաքացիների կամ այլ անձանց) կողմից, որոնք մշտապես բնակվում են Ղազախստանի Հանրապետությունում, եւ այն դեպքում, եթե այդ թեթեւ մարդատար ավտոմոբիլները եւ շարժիչային այլ տրանսպորտային միջոցներ Ղազախստանի Հանրապետության տարածքում գրանցված են նշված անձանց անունով՝ տրանսպորտային միջոցները նույնականացնելու հնարավորություն տվող տեղեկություններ պարունակող փաստաթղթերի հիման վրա՝ ներմուծման մաքսատուրքերի նվազեցված դրույքաչափերի կիրառմամբ շրջանառության մեջ բաց թողնելու մասին նշումով։

4. Անասնաբուժասանիտարական միջոցառումների ոլորտի՝ Եվրասիական տնտեսական միության իրավունքի մաս կազմող նորմատիվ ակտերի պահանջներից տարբերվող պահանջների պահպանմամբ երրորդ երկրներից Ղազախստանի Հանրապետություն ներմուծված անասնաբուժական հսկողության (վերահսկողության) ենթակա ապրանքները եւ դրանցից արտադրված արտադրանքը չեն կարող տեղափոխվել մյուս անդամ պետությունների տարածքներ:

Այդ նպատակով Ղազախստանի Հանրապետությունն ապահովում է համապատասխան ազգային իրավական ակտերի ընդունումը եւ բոլոր մյուս անդամ պետությունների կողմից հավանություն ստացած համակարգի ներդրումը, որով ապահովվում է անասնաբուժական հսկողության (վերահսկողության) ենթակա այն ապրանքների հետագծելիությունը, որոնց նկատմամբ Ղազախստանի Հանրապետության կողմից կիրառվում են անասնաբուժասանիտարական միջոցառումների ոլորտի՝ Եվրասիական տնտեսական միության իրավունքի մաս կազմող նորմատիվ ակտերի պահանջներից տարբերվող պահանջներ, եւ դրանցից արտադրված արտադրանքի հետագծելիությունը:

Անասնաբուժական հսկողության (վերահսկողության) ենթակա ապրանքները, որոնց նկատմամբ Ղազախստանի Հանրապետության կողմից կիրառվում են անասնաբուժասանիտարական միջոցառումների ոլորտի՝ Եվրասիական տնտեսական միության իրավունքի մաս կազմող նորմատիվ ակտերի պահանջներից տարբերվող պահանջներ, եւ դրանցից արտադրված արտադրանքը Ղազախստանի Հանրապետությունից մյուս անդամ պետություններ տեղափոխելու դեպքում այդ ապրանքների եւ դրանցից արտադրված արտադրանքի ծագման հետագծելիության վերաբերյալ տվյալները պետք է փոխանցվեն այն անդամ պետության համապատասխան ազգային համակարգ, որի տարածք է տեղափոխվում ապրանքի տվյալ խմբաքանակը: Վերը նշված ապրանքների ներմուծումն առանց դրանց հետագծելիության վերաբերյալ տվյալների փոխանցման արգելվում է:

Այդ պահանջները խախտողների նկատմամբ կիրառվելու են անդամ պետությունների օրենսդրությամբ նախատեսված պատասխանատվության համապատասխան միջոցներ:

Հոդված 5

1. Սույն Արձանագրությունն ուժի մեջ է մտնում այն ուժի մեջ մտնելու համար անհրաժեշտ ներպետական ընթացակարգերը անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից։

2. Սույն Արձանագրության մեկնաբանման եւ (կամ) կիրառման հետ կապված վեճերը կարգավորվում են Պայմանագրի 112-րդ հոդվածով սահմանված կարգով:

3. Անդամ պետությունների փոխադարձ համաձայնությամբ՝ սույն Արձանագրության մեջ կարող են կատարվել փոփոխություններ, որոնք ձեւակերպվում են առանձին արձանագրություններով։

4. Սույն Արձանագրությունը Եվրասիական տնտեսական միության շրջանակներում կնքված միջազգային պայմանագիր է եւ Եվրասիական տնտեսական միության իրավունքի մաս է կազմում։

Կատարված է \_\_\_\_\_\_\_\_\_\_\_\_ քաղաքում, \_\_\_\_\_\_\_\_\_\_\_\_ թվականի \_\_\_\_\_\_ «\_\_\_\_»-ին, մեկ բնօրինակից՝ ռուսերենով։

Սույն Արձանագրության բնօրինակը պահվում է Եվրասիական տնտեսական հանձնաժողովում, որը, որպես սույն Արձանագրության ավանդապահ, յուրաքանչյուր անդամ պետության կտրամադրի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետությունից | Բելառուսի Հանրապետությունից | Ղազախստանի Հանրապետությունից | Ղրղզստանի Հանրապետությունից | Ռուսաստանի Դաշնությունից |

ԵՎՐԱՍԻԱԿԱՆ ՏՆՏԵՍԱԿԱՆ ԲԱՐՁՐԱԳՈՒՅՆ ԽՈՐՀՈՒՐԴ

ՈՐՈՇՈՒՄ

|  |  |  |
| --- | --- | --- |
| « » -ի 2015 թվականի | **թիվ** | քաղ. |

Ղազախստանի Հանրապետության՝ Առեւտրի համաշխարհային կազմակերպությանն անդամակցելու հետ կապված որոշ հարցերի մասին

«Բազմակողմ առեւտրային համակարգի շրջանակներում Եվրասիական տնտեսական միության գործունեության մասին» արձանագրությանը («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 31 հավելված) համապատասխան կիրառվող «Բազմակողմ առեւտրային համակարգի շրջանակներում Մաքսային միության գործունեության մասին» 2011 թվականի մայիսի 19-ի պայմանագրի 1-ին հոդվածի 3-րդ կետին եւ 2-րդ հոդվածին համապատասխան, հաշվի առնելով «Առեւտրի համաշխարհային կազմակերպության ստեղծման մասին» 1994 թվականի ապրիլի 15-ի Մարաքեշի համաձայնագրին Ղազախստանի Հանրապետության միանալու վերաբերյալ 2015 թվականի հուլիսի 27-ին ստորագրված արձանագրության 3-րդ կետը, Եվրասիական տնտեսական բարձրագույն խորհուրդը **որոշեց**.

1. Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված «Եվրասիական տնտեսական հանձնաժողովի աշխատանքի կանոնակարգի» թիվ 1 հավելվածը լրացնել հետեւյալ բովանդակությամբ 132-րդ կետով.

«132. Այն ապրանքների ցանկի հաստատում, որոնց նկատմամբ անդամ պետության կողմից «Եվրասիական տնտեսական միության մասին» պայմանագիրն ուժի մեջ մտնելուց հետո որպես Առեւտրի համաշխարհային կազմակերպությանը դրա անդամակցության պայման ընդունված պարտավորություններին համապատասխան կիրառվում են ներմուծման մաքսատուրքերի դրույքաչափեր, որոնք Եվրասիական տնտեսական միության միասնական մաքսային սակագնի տուրքերի դրույքաչափերի համեմատ ավելի ցածր են, եւ տուրքերի այդ դրույքաչափերի մեծությունների ցանկի հաստատում:»:

2. Եվրասիական տնտեսական հանձնաժողովին՝

Հաստատել ապրանքների ցանկը, որոնց համար Ղազախստանի Հանրապետության կողմից այն պայմաններին համապատասխան, որոնք Ղազախստանի Հանրապետության՝ Առեւտրի համաշխարհային կազմակերպությանն անդամակցելու հարցերով աշխատանքային խմբի զեկույցի 307-րդ պարբերությամբ նախատեսված են որպես Առեւտրի համաշխարհային կազմակերպությանն անդամակցելու պայման, կիրառվում են Եվրասիական տնտեսական միության միասնական մաքսային սակագնի տուրքերի դրույքաչափերի համեմատ ավելի ցածր ներմուծման մաքսատուրքերի դրույքաչափեր, եւ տուրքերի այդ դրույքաչափերի մեծությունների ցանկը (այսուհետ՝ ցանկ), ինչպես նաեւ իրականացնել ցանկի վարումը՝ ներառյալ թարմացումը եւ Եվրասիական տնտեսական միության արտաքին տնտեսական գործունեության միասնական ապրանքային անվանացանկի հետ համապատասխանեցումը.

Եվրասիական տնտեսական միության անդամ պետությունների (այսուհետ՝ անդամ պետություններ) կառավարությունների հետ համատեղ մինչեւ 2016 թվականի մարտի 31-ն ուսումնասիրել ապրանքների առանձին կատեգորիաների համար ներմուծման մաքսատուրքերի դրույքաչափեր սահմանելու նպատակով Եվրասիական տնտեսական միության միասնական մաքսային սակագնի (այսուհետ՝ ԵԱՏՄ ՄՄՍ) մեջ փոփոխություններ կատարելու նպատակահարմարության հարցը՝ հաշվի առնելով Ղազախստանի Հանրապետության՝ որպես Առեւտրի համաշխարհային կազմակերպությանն անդամակցելու պայման ընդունված պարտավորությունները:

3. Ղազախստանի Հանրապետությանը՝ ապահովել ցանկով նախատեսված դրույքաչափերով ներմուծման մաքսատուրքերի վճարմամբ երրորդ երկրների տարածքներից Ղազախստանի Հանրապետության տարածք ներմուծված եւ «ներքին սպառման համար բացթողում» մաքսային ընթացակարգով ձեւակերպված ապրանքների օգտագործումը միայն իր տարածքի սահմաններում եւ միջոցներ ձեռնարկել` մյուս անդամ պետությունների տարածքներ այդ ապրանքների արտահանումը չթույլատրելու համար:

4. Անդամ պետությունների կառավարություններին՝ Եվրասիական տնտեսական հանձնաժողովի հետ համատեղ ապահովել՝

2016 թվականի առաջին եռամսյակում մաքսային ծառայությունների փոխգործակցության շրջանակներում՝ համաձայնեցված, տնտեսապես հիմնավորված ռիսկի արժեքային ցուցիչների եւ ռիսկի նվազեցմանն ուղղված միջոցների մշակումը, ինչպես նաեւ դրանց հիման վրա ռիսկի պրոֆիլների ձեւավորումը՝ սույն Որոշման հավելվածում ընդգրկված ապրանքների համար.

2016 թվականի ապրիլի 1-ից սույն կետի երկրորդ պարբերությանը համապատասխան ձեւավորված ռիսկի պրոֆիլների կիրառումը ապրանքների մաքսային արժեքի մաքսային հսկողության փաստացի իրականացման ժամանակ.

այն ապրանքների մաքսային հայտարարագրման պրակտիկայի մոնիթորինգը, որոնց նկատմամբ կիրառվելու են սույն կետի երկրորդ պարբերությանը համապատասխան ձեւավորված ռիսկի պրոֆիլները, եւ նշված մոնիթորինգի արդյունքներով եռամսյակը մեկ անգամ Եվրասիական տնտեսական հանձնաժողովի խորհրդի համար հաշվետվություններ ներկայացնելը եւ կիսամյակը մեկ անգամ Եվրասիական միջկառավարական խորհրդի համար հաշվետվություններ ներկայացնելը.

2016 թվականի չորրորդ եռամսյակում ցանկում ներառված՝ թեթեւ արդյունաբերության առանձին ապրանքների եւ կենցաղային տեխնիկայի դրոշմավորման մեխանիզմների ներդրման մասով առաջարկությունների պատրաստումը՝ հաշվի առնելով «Միասնական տնտեսական տարածքի եւ Մաքսային միության անդամ պետությունների տարածքներում թեթեւ արդյունաբերության արտադրանքի առանձին տեսակների մակնշման համակարգի մշակման մասին» Եվրասիական տնտեսական բարձրագույն խորհրդի 2014 թվականի հոկտեմբերի 10-ի թիվ 88 որոշումը.

2015 թվականի դեկտեմբերին Եվրասիական տնտեսական բարձրագույն խորհրդի նիստին ներմուծման մաքսատուրքերի բաշխման նորմատիվների հստակեցման վերաբերյալ առաջարկություններ ներկայացնելը` ելնելով անդամ պետությունների կողմից կիրառվող՝ ԵԱՏՄ ՄՄՍ-ից բացառումների հաշվառման հարցում միասնական մոտեցման վերաբերյալ Հայաստանի Հանրապետության առաջարկություններից.

ըստ առանձին տնտեսապես հիմնավորված դիրքերի` Ղրղզստանի Հանրապետության եւ Հայաստանի Հանրապետության կողմից կիրառվող՝ ԵԱՏՄ ՄՄՍ-ից բացառումների ցանկի եւ ժամկետների հստակեցման վերաբերյալ առաջարկություններ ներկայացնելը` հաշվի առնելով Ղրղզստանի Հանրապետության եւ Հայաստանի Հանրապետության դիրքորոշումները:

5. Անդամ պետությունների կառավարություններին՝ անհրաժեշտ աշխատանքներ իրականացնել՝ նկատի ունենալով ներպետական ընթացակարգերի եզրափակումը, որոնք անհրաժեշտ են «Եվրասիական տնտեսական միության մաքսային տարածքում ապրանքների ներմուծման ու շրջանառության որոշ հարցերի մասին» արձանագրությունն ուժի մեջ մտնելու համար՝ մինչեւ 2015 թվականի դեկտեմբերի 15-ը:

6. Սույն Որոշումն ուժի մեջ է մտնում դրա պաշտոնական հրապարակման օրվանից։

Եվրասիական տնտեսական բարձրագույն խորհրդի անդամներ՝

|  |  |  |  |  |
| --- | --- | --- | --- | --- |
| Հայաստանի Հանրապետությունից | Բելառուսի Հանրապետությունից | Ղազախստանի Հանրապետությունից | Ղրղզստանի Հանրապետությունից | Ռուսաստանի Դաշնությունից |

ՀԱՎԵԼՎԱԾ

Եվրասիական տնտեսական բարձրագույն խորհրդի   
«\_\_\_» \_\_\_\_\_\_\_-ի 2015 թվականի   
թիվ \_\_\_\_\_\_\_\_\_\_ որոշմամբ

ՑԱՆԿ

ապրանքային դիրքերի, ըստ որոնց ցանկում ընդգրկված ապրանքների մասով իրականացվում է համաձայնեցված, տնտեսապես հիմնավորված ռիսկի արժեքային ցուցիչների եւ ռիսկի նվազեցմանն ուղղված միջոցների մշակում

|  |  |
| --- | --- |
| ԱՏԳ ԱԱ ծածկագիր | Դիրքի անվանումը |
| 6107-ից | Փոխաններ, կիսավարտիքներ, գիշերաշապիկներ, ննջազգեստներ, լողանալու խալաթներ, տնային խալաթներ եւ նմանատիպ արտադրատեսակներ տրիկոտաժե՝ մեքենայագործ կամ ձեռագործ, տղամարդկանց կամ տղաների համար |
| 6108-ից | Կոմբինացիաներ, ներքնաշրջազգեստներ, կիսավարտիքներ, վարտիքներ, գիշերաշապիկներ, ննջազգեստներ, գիշերազգեստներ, լողանալու խալաթներ, տնային խալաթներ եւ նմանատիպ արտադրատեսակներ տրիկոտաժե՝ մեքենայագործ կամ ձեռագործ, կանանց կամ աղջիկների համար |
| 6110-ից | Սվիտերներ, պուլովերներ, բրդյա հյուսված ժակետներ, բաճկոնակներ եւ նմանատիպ մեքենայագործ կամ ձեռագործ արտադրատեսակներ՝ տրիկոտաժե |
| 6112-ից | Կոստյումներ՝ սպորտային, դահուկային եւ լողի՝ տրիկոտաժե, մեքենայագործ կամ ձեռագործ |
| 6114-ից | Հագուստի այլ պարագաներ՝ տրիկոտաժե, մեքենայագործ կամ ձեռագործ |
| 6115-ից | Զուգագուլպաներ, գուլպաներ, կիսագուլպաներ, կարճ գուլպաներ, ոտնաթաթագուլպաներ եւ այլ գուլպեղեն՝ ներառյալ բաշխված ճնշումով սեղմումային գուլպեղենը (օրինակ՝ գուլպաներ երակների վարիկոզ լայնացում ունեցողների համար) եւ առանց ներբանի կոշիկներ՝ տրիկոտաժե, մեքենայագործ կամ ձեռագործ |
| 6117-ից | Հագուստի այլ պատրաստի տրիկոտաժե, մեքենայագործ կամ ձեռագործ պարագաներ. հագուստի առանձնամասեր կամ պարագաներ՝ տրիկոտաժե, մեքենայագործ կամ ձեռագործ |
| 6201-ից | Վերարկուներ, կիսավերարկուներ, թիկնոցներ, անջրանցիկ վերարկուներ, բաճկոններ (այդ թվում` դահուկային), հողմապահպան, փոթորկապահպան բաճկոններ եւ տղամարդկանց կամ տղաների համար նախատեսված նմանատիպ արտադրատեսակներ` բացի 6203 ապրանքային դիրքում ընդգրկված արտադրատեսակներից |
| 6202-ից | Վերարկուներ, կիսավերարկուներ, թիկնոցներ, անջրանցիկ վերարկուներ, բաճկոններ (այդ թվում` դահուկային), հողմապահպան, փոթորկապահպան բաճկոններ եւ կանանց կամ աղջիկների համար նախատեսված նմանատիպ արտադրատեսակներ` բացի 6204 ապրանքային դիրքում ընդգրկված արտադրատեսակներից |
| 6203-ից | Կոստյումներ, կոմպլեկտներ, պիջակներ, բլեյզերներ, տաբատներ, կոմբինեզոններ` կրծկալներով եւ ուսակապերով, բրիջիներ եւ կիսատաբատներ (բացի լողի համար նախատեսվածներից)՝ տղամարդկանց կամ տղաների համար |
| 6204-ից | Կոստյումներ, կոմպլեկտներ, ժակետներ, բլեյզերներ, շրջազգեստներ, կիսաշրջազգեստներ, կիսաշրջազգեստ-տաբատներ, տաբատներ, կոմբինեզոններ՝ կրծկալներով եւ ուսակապերով, բրիջիներ եւ կիսատաբատներ (բացի լողի համար նախատեսվածներից)՝ կանանց կամ աղջիկների համար |
| 6205-ից | Վերնաշապիկներ՝ տղամարդկանց կամ տղաների համար |
| 6208-ից | Ներքնաշապիկներ եւ մերկ մարմնի վրա հագնովի գործովի տաք այլ շապիկներ, կոմբինացիաներ, ներքնաշրջազգեստներ, կիսավարտիքներ, վարտիքներ, գիշերաշապիկներ, ննջազգեստներ, գիշերազգեստներ, լողանալու խալաթներ, տնային խալաթներ եւ նմանատիպ արտադրատեսակներ` կանանց կամ աղջիկների համար |
| 6212-ից | Կրծկալներ, գոտիներ, սեղմիրաններ, տաբատակալներ, կապիչներ եւ նմանատիպ արտադրատեսակներ ու դրանց մասերը՝ տրիկոտաժե, մեքենայագործ կամ ձեռագործ կամ ոչ տրիկոտաժե |
| 6213-ից | Թաշկինակներ |
| 6214-ից | Շալեր, շարֆեր, կաշնե, գլխաշորեր, քողեր եւ նմանատիպ արտադրատեսակներ |
| 6215-ից | Փողկապներ, թիթեռնիկ-փողկապներ եւ վզկապներ |
| 6302-ից | Սպիտակեղեն՝ անկողնու, ճաշասենյակի, զուգարանի եւ խոհանոցի |
| 6306-ից | Բրեզենտներ, շվաքարաններ, վրանանման ծածկեր. վրաններ. առագաստներ նավակների համար, վինդսերֆինգի տախտակների կամ ցամաքային տրանսպորտային միջոցների համար. ավտոտուրիստների ճամբարի համար նախատեսված պիտույքներ |
| 6403-ից | Կոշիկ՝ ռետինից, պլաստմասսայից, բնական կամ կոմպոզիցիոն կաշվից կոշկատակով եւ բնական կաշվից կոշկերեսով |
| 6404-ից | Կոշիկ՝ ռետինից, պլաստմասսայից, բնական կամ կոմպոզիցիոն կաշվից կոշկատակով եւ մանածագործական նյութերից կոշկերեսով |
| 6505-ից | Գլխարկներ եւ գլխի այլ հարդարանքներ` տրիկոտաժե, մեքենայագործ կամ ձեռագործ, կամ ժանյակի, նրբաթաղիքի կամ այլ մանածագործական նյութերի ամբողջական կտորներից (բայց ոչ շերտերից) պատրաստված, աստառով կամ առանց աստառի, վերջնամշակված կամ առանց վերջնամշակման. ցանցեր՝ մազերի համար՝ ցանկացած նյութից, աստառով կամ առանց աստառի, վերջնամշակված կամ առանց վերջնամշակման |
| 8516-ից | Էլեկտրական հոսանուտ կամ կուտակային (ունակային) ջրատաքացուցիչներ, ընկղմվող էլեկտրատաքացուցիչներ. էլեկտրասարքավորումներ՝ տարածքի ջեռուցման եւ բնահողի տաքացման համար, էլեկտրաջերմային ապարատներ՝ մազերի խնամքի համար (օրինակ` մազերի չորացուցիչներ, վարսափաթաթուկ (բիգուդի), տաք գանգրացման համար նախատեսված ունելի) եւ ձեռքերի չորացուցիչներ, էլեկտրական արդուկներ, կենցաղային այլ էլեկտրատաքացուցիչ սարքեր, դիմադրության հիմունքով տաքացնող սարքեր՝ բացի 8545 ապրանքային դիրքում նշվածներից |
| 8528-ից | Մոնիտորներ եւ պրոյեկտորներ, իրենց մեջ ընդունիչ հեռուստատեսային ապարատուրա չընդգրկող, ընդունիչ ապարատուրա՝ հեռուստատեսային կապի համար, իր մեջ լայնահեռարձակման ռադիոընդունիչ կամ ձայնը կամ պատկերը գրառող կամ վերարտադրող ապարատուրա՝ ընդգրկող կամ չընդգրկող |